b'\n_START_ARTICLE_\n\xc5\xa0tevilka CAS\n_START_PARAGRAPH_\n\xc5\xa0tevilka CAS, registrska \xc5\xa1tevilka CAS, CAS RN ali CAS #, je enozna\xc4\x8den \xc5\xa1tevil\xc4\x8dni identifikator kemijskih elementov, spojin, polimerov, biolo\xc5\xa1kih sekvenc, zmesi in zlitin._NEWLINE_CAS (Chemical Abstracts Service) je oddelek Ameri\xc5\xa1kega kemijskega dru\xc5\xa1tva, ki je poobla\xc5\xa1\xc4\x8den, da vsaki kemikaliji, ki je bila kdaj opisana v literaturi, dodeli enozna\xc4\x8dni \xc5\xa1tevil\xc4\x8dni identifikator. Namen identifikatorja je poenostaviti iskanje po bazah podatkov, ker imajo kemikalije pogosto ve\xc4\x8d imen. Iskanje kemikalije s \xc5\xa1tevilko CAS omogo\xc4\x8dajo skoraj vse sodobne baze podatkov._NEWLINE_15. marca 2010 ob 23:38:46 je bilo v registru CAS 52.429.231 organskih in anorganskih spojin in 61.688.865 sekvenc. Register se vsak teden pove\xc4\x8da za pribli\xc5\xbeno 50.000 \xc5\xa1tevil._NEWLINE_CAS poleg dodeljevanja identifikatorjev tudi vzdr\xc5\xbeuje in prodaja baze podatkov teh kemikalij (CAS register). V registru so poleg kemikalij tudi zlitine, kompleksne spojine, minerali, zmesi, polimeri, soli in sekvence.\n_START_SECTION_\nOblika zapisa\n_START_PARAGRAPH_\n\xc5\xa0tevilka CAS je sestavljena iz treh \xc5\xa1tevil, ki so lo\xc4\x8dena s \xc4\x8drtico (-). Prvo \xc5\xa1tevilo ima do sedem \xc5\xa1tevk, drugo dva in tretje enega, ki je kontrolna vsota. \xc5\xa0tevila se dodeljujejo po nara\xc5\xa1\xc4\x8dajo\xc4\x8dem vrstnem redu in nimajo nobenega svojstvenega pomena._NEWLINE_Kontrolna vsota je izra\xc4\x8dunana tako, da se zadnja \xc5\xa1tevka pomno\xc5\xbei z ena, predzadnja z dve, pred-predzadnja s tri itd. Rezultati se se\xc5\xa1tejejo, nato pa se izra\xc4\x8duna modul 10 dobljene vsote. Primer: \xc5\xa1tevilka CAS vode je 7732-18-5. Kontrolna vsota 5 je izra\xc4\x8dunana iz (8\xc3\x971 + 1\xc3\x972 + 2\xc3\x973 + 3\xc3\x974 + 7\xc3\x975 + 7\xc3\x976) = 105; 105 mod 10 = 5.\n_START_SECTION_\nIzomeri, encimi in zmesi\n_START_PARAGRAPH_\nRazli\xc4\x8dni izomeri molekule dobijo razli\xc4\x8dne \xc5\xa1tevilke CASa. Zgled: \xc5\xa1tevilka CAS D-glukoze je 50-99-7, L-glukoze 921-60-8, \xce\xb1-D-glukoze 26655-34-5 itd. V\xc4\x8dasih se zgodi, da dobi cel razred molekul eno sam \xc5\xa1tevilko CAS. Tak primer so alkoholne dehidrogenaze, ki imajo \xc5\xa1tevilko CAS 9031-72-5. Zgled zmesi, ki ima svojo \xc5\xa1tevilko CAS, je gor\xc4\x8di\xc4\x8dno olje (CAS 8007-40-7).'